Papersnake/gushiwen huggingface dataset:
夔州歌十绝句
杜甫（唐代）

中巴之东巴东山，江水开辟流其间。
白帝高为三峡镇，瞿塘险其百牢关。(其一 瞿塘 一作：“夔州”)

白帝夔州各异城，蜀江楚峡混殊名。
英雄割据非天意，霸主并吞在物情。(其二)

群雄竞起问前朝，王者无外见今朝。
比讶渔阳结怨恨，元听舜日旧箫韶。(其三)

赤甲白盐俱刺天，闾阎缭绕接山巅。
枫林橘树丹青合，复道重楼锦绣悬。(其四)

瀼东瀼西一万家，江北江南春冬花。
背飞鹤子遗琼蕊，相趁凫雏入蒋牙。(其五)

东屯稻畦一百顷，北有涧水通青苗。
晴浴狎鸥分处处，雨随神女下朝朝。(其六)

蜀麻吴盐自古通，万斛之舟行若风。
长年三老长歌里，白昼摊钱高浪中。(其七)

忆昔咸阳都市合，山水之图张卖时。
巫峡曾经宝屏见，楚宫犹对碧峰疑。(其八)

武侯祠堂不可忘，中有松柏参天长。
干戈满地客愁破，云日如火炎天凉。(其九)

阆风玄圃与蓬壶，中有高堂天下无。
借问夔州压何处，峡门江腹拥城隅。(其十)
盘谷砚歌寄酬衎石兄
钱泰吉（清代）

少读《昌黎集》，梦想盘之中。大行山字老未识，何缘脚踏幽人宫。

吾兄知我饶砚癖，为致盘中一片石。面含浅紫背深碧，泉甘土肥养玉液。

况有陇西隐君此焉宅，卢老韩公共游屐。斯文元气久蕴积，能使凤味龙尾皆辟易。

我今对此砚，却忆贞元初。吐蕃大入寇，烽火传边隅。

西川节度屡破敌，庶几不愧大丈夫。鬼夷此日负海嵎，天子宵旰劳远谟。

楼船将军盛兵卫，轻裘坐展筹海图。书生不能草羽书，枉持一砚频欷歔。

砚兮砚兮吾语汝，但愿龙起大泽驱天吴。一朝灭此釜底鱼，远行不劳吉日出。

采山钓水容吾徒，平沙绿浪榜方口。与兄穷探极览相嬉娱。
用吴寅甫韵似吴子善
黄玠（元代）

浮云见白日，照映玉色春。去去重留恋，行行畏参辰。

狼子多野心，蛾眉能妒人。振袂临清流，谁与尔同尘。
予素不工书故砚笔墨皆取具而已作诗自嘲
陆游（宋代）

我昔生兵间，淮洛靡安宅。
紞髦入小学，童卯聚十百。
先生依灵入，教以兔园册。
仅能记姓名，笔砚固不择，灶煤磨断瓦，荻管随手画。
稍长游名场，麤若分菽麦。
偶窥文房谱，虽慕无由获。
笔惟可把握，墨取黑非白，砚得石即已，殆可供捣帛。
从渠膏梁子，窃视笑哑哑。
和范至能舍人农圃堂韵
周必大（宋代）

荒淫吴以颠，战胜越云吉。
是非两安在，阡陌眇萧瑟。
公来开别墅，草莽手爬栉。
阴晴及寒暑，每到皆胜日。
新诗吊兴废，收拾满箱帙。
有客师元亮，甫谢彭泽秩。
幸分北窗风，容此易安膝。
和何子应夜读书
冯时行（宋代）

轩顼握元气，尧舜法令疏。
三王备文物，古意渐欲无。
周平一东备，列国异车书。
祖龙失云雨，大汉天为谟。
后更十数姓，年历几千余。
沧海屡清浅，兴亡如合符。
生平笑书簏，远览资良图。
滑净一棐几，万代忽森如。
佳处仍三复，此意良不虚。
岂无太乙来，青藜夜相呼。
挈我游太初，天地和蜗庐。
以思不如学，圣言岂欺予。
一萼红（丙午春赤城山中题花光卷）
王沂孙（宋代）

玉婵娟。甚春余雪尽，犹未跨青鸾。疏萼无香，柔条独秀，应恨流鸾人间。记曾照、黄昏淡月，渐瘦影、移上小栏干。一点清魂，半枝空色，芳意班班。

重省嫩寒清晓，过断桥流水，问信孤山。冰粟微销，尘衣不浣，相见还误轻攀。未须讶、东南倦客，掩铅泪、看了又重看。故国吴天树老，雨过风残。
侍宴华光殿曲水奉勑为皇太子作诗 三
谢朓（南北朝）

礼行郊社。
人神受职。
宝效山川。
鳞羽变色。
玄塞北靡。
丹徼南极。
浮毳驾风。
非泳非陟。
感白发
刘子翚（宋代）

儿时坐涧石，散发如浮烟。
风惊绿鬅鬙，意谷凌飞仙。
那知二毛见，倏忽到老边。
蒙纱犹铲彩，猎鬓强呈鲜。
星星傥未已，遂恐华吾颠。
骑省叹遇合，郎潜感迍邅。
万古寄一辙，长歌悲昔贤。
流光不假借，志抱何由宣。
余龄事可知，已矣宁非天。
穷通各有待，憔悴孰使然。
凄其槁梧畔，惕若明镜前。
灵膏讵能涅，{左女右蓐}拂事可怜。
惟应幽室处，一猛放万缘。
尝闻卫生要，心白发自玄。
挽傅仲斐生母李氏
陈宓（宋代）

版舆当日到莆阳，盛事于今语未央。
教子延师如学校，挥金提路作康庄。
剑井行时有白气属天
唐顺之（明代）

仙人掷剑不记年，至今光怪犹未歇。薄蚀日月腾金晶，青天倒挂双白蜺。

曾斩妖蛟带腥气，寒泉满甃谁敢汲。只恐仙人求故物，但看水底飞霹雳。
偈颂二百零五首
释正觉（宋代）

朔风拂旦吹秋过，时节薄寒宜就火。
拱默威音世外游，放闲枯木堂中坐。
尘劫空时却有空，道环虚处元无我。
灵灵不昧寂而知，衣钵少林分付可。
仙台秋月
唐璧（明代）

金波寒浸玉嶙峋，天宇澄清绝点尘。料得嫦娥清兴好，桂花香里宴群真。
菩萨蛮·湿云不动溪桥冷
苏轼（宋代）

湿云不动溪桥冷。嫩寒初透东风影。桥下水声长。一枝和月香。
人怜花似旧。花比人应瘦。莫凭小栏干。夜深花正寒。
和魏定父早春十首
王之道（宋代）

南禅相望无多地，深谢高轩日见过。
归去山林遂閒放，却寻农圃问谁何。
偈颂三十四首
释如净（宋代）

一举首登龙虎榜，太平亲到凤凰池。
全生全杀超言象，更透机先向上机。
感旧
晁说之（宋代）

田园几亩豆苗新，卒岁闲居百虑真。
百日频逢中酒客，何时曾禁折花人。
谁夸玉帛奔侯服，自喜樵苏入帝闉。
回首龙蛇纷起陆，却垂涕泪问胡尘。
次韵赋十月桃为罗司理生朝
邓深（宋代）

根苗不自武陵乡，挟暖凌寒独有光。韵过海棠春带露，红羞篱有晚经霜。

宅仙本结千年实，瑞世仍开十月芳。过插一枝谁称面，后堂杨柳舞霓裳。
怀元度四首 其三
王安石（宋代）

思君携手安能得，上尽重城更上楼。时独看云泪横臆，长安不见使人愁。
同来何贾魏黄徐李诸省丈游燕子矶
欧大任（明代）

瑟瑟秋风吹落鸿，联镳登望有群公。星分瓯骆悬朱鸟，江合岷嶓引白虹。

睥睨北连山树里，楼船东向海云中。雅歌欲答升平乐，双桨尊醪幸不空。
寿刘监丞
吴势卿（宋代）

佩玉徐行胜急驰，悠然滋味独深知。
地当韩愈分符处，人羡买臣怀绶时。
已出六奇陪授钺，更藏一着要观棋。
经纶毕竟还精密，大任非公更属谁。
偈十六首
释行瑛（宋代）

踏破化城，来至宝所。
不采辉山之壁，不探骊颔之珠。
坏衲堆肩，拥炉閒坐。
唤作无事首人，堪受人天供养。
真州谒文山大忠祠
饶相（明代）

欲挽斜阳留晚照，却从家食拜平章。手扶天柱多雄略，身历江关战几场。

炳矣精忠昭日月，浩然正气塞穹苍。文章节义兼双美，庙貌英声万古芳。
长相思 其二
胡应麟（明代）

长相思，路行难，玉关鸿雁何时还。张雾幄，捲云鬟，青灯夜未灭，翠被晓犹寒。

荏苒红颜镜中老，空闺日日望刀环。长相思，路行难。
送查元章赴夔漕
陆游（宋代）

柳色西门路，看公上马时。
亦知非久别，不奈自成悲。
白发刘宾客，青衫杜拾遗。
分留端有待，剩赋竹枝词。
通泉县署屋壁后薛少保画鹤
杜甫（唐代）

薛公十一鹤，皆写青田真。画色久欲尽，苍然犹出尘。

低昂各有意，磊落如长人。佳此志气远，岂惟粉墨新。

万里不以力，群游森会神。威迟白凤态，非是仓庚邻。

高堂未倾覆，常得慰嘉宾。曝露墙壁外，终嗟风雨频。

赤霄有真骨，耻饮洿池津。冥冥任所往，脱略谁能驯。
飞来寺胜景古迹 其十六 伏虎楼
朱士赞（明代）

驱虎人何去，移文碑尚留。精英元耿耿，山鬼夜悲愁。
投秦大师
王灼（宋代）

三径荒芜钓艇闲，中兴冠盖拟跻攀。
有文灵敏过金闺彦，无籍堪联玉笋班。
断遣乡愁归鱼酒，安排客服上吴山。
相门宾帟多珠履，自笔风埃蹭蹬间。
无题
陈允平（宋代）

千树琅玕碧玉梢，秋声半夜浙江潮。
小庭寂寞无人到，谁与同吹月下箫。
杨忠悯公空谷流泉琴歌
方履篯（清代）

朱弦乍拂松风鸣，素丝夜泛清商声。枯桐寿世三百载，先生手泽天人惊。

君不见在山泉清出山浊，壮气泠泠满空谷。杂耳淫哇未易除，雅操苍凉一何促。

先生忠谊贯金石，余蕴兼能达音律。精思梦谒虞帝廷，亲受重华五音节。

正乐原宜先正君，庙堂时事方纷纭。青词独煽冰山势，白简能酬玉阙恩。

一疏将军误，再疏丞相怒。枷锁风吹彻骨香，刚肠百鍊金难铸。

我观先生论制乐，选竹调丝自镌削。首和葭管次和琴，纬以埙篪合以籥。

此琴疑即手所裁，铭文小篆书雷回。虬枝蟠跗色坚润，绿髹瑶轸生冰埃。

端襟试鼓流泉意，簇吕钟宫皆入细。激越同惊变徵音，绀云紫雪凝天地。

摩挲漆字悄三叹，自古龙门伤直干。至人欲为《猗兰操》，浩气空存《广陵散》。

姓字今如星斗光，伟哉人琴两不亡。袖笼湘水浸寒月，虚籁空山印碧血。
赠王仪
郭钰（元代）

晓日照射碧海之珊瑚，我思君兮文采殊。明月飞光万顷之秋水，我思君兮情调美。

朝骋望兮朱户，夕夷犹兮綵舟。回棹双溪花雨暝，捲帘万壑松风秋。

昨日偶相遇，池馆邀我住。我有閒愁千万缕，挂在落日寒烟之古树。

抽刀割之断，掷向东流去。丈夫磊落天地间，倾人意气移南山。

干戈满眼吾道丧，今日见君多厚颜。君莫哂，垆头酒压黄花脂，典衣且复从君饮。

悲歌击剑，晴光吐虹。跨海斩鲸，谁知雌雄。半天飞雨，万里长风。

夜窥玉匣，双龙腾空。
贺新郎（寿吕道山四十九岁）
梁明夫（宋代）

万里天去。见浔阳江上，风引仙舟淮浦。到得玉阶方寸地，历历苍生辛苦。要尽活、江南一路。昼绣归来沾御渥，听邦人、箫鼓迎初度。龟与鹤，亦掀舞。

前身定是磻溪吕。笑当时、八十始卜，非熊非虎。试数行年逢革卦，革命正逢汤武。真千载、风云会遇。拟向庐山招五老，诣道山、同献蓬莱赋。仍剪菊，荐秋露。
谒先祖并外祖殡所
洪皓（宋代）

长堤荆棘不能前，间道逻荒思惨然。
三冢一排黄草合，寸心千里白云连。
旅坟拜罢知无恙，先祖阴功结有缘。
牧竖亦能循义礼，牛羊踪迹过堤边。
六代祖师赞
释心月（宋代）

古佛无心，知之者谁。
双峰点首，石女攒眉。
错付黄梅个小儿。
舒彦升监簿挽诗 其二
韩淲（宋代）

起家荣宦路，纪墓重乡闾。忍见交亲语，应求耆彦书。

成名常自美，遗范久何如。东阜田园在，西山县郭虚。
和子华兄喜雨
韩维（宋代）

膏润涵濡万物中，欣然生意满和风。
{左扌右嵌}飘先动吟毫紫，急洒疑催舞袂红。
病手便甘千日醉，疲农又得一年丰。
欢声定有歌尧壤，喜气遥瞻绕汉宫。
题返照庵北轩三首 其二
王寂（南北朝）

桃李山僧手自栽，不应容易向人开。绿苔满院重门锁，为问东风底处来。
役兵初自邓来戍邵因问法曹弟动静戏成小诗
彭汝砺（宋代）

戍卒初来自邓州，问言曾见法曹否。祇云白发青衫者，黑瘦三分似状头。
南歌子
吕渭老（宋代）

远色连朱阁，寒鸦噪夕阳。小炉温手酌鹅黄。掩乱一枝清影、在寒窗。

念远歌声小，嗔归泪眼长。纤腰今属冶游郎。朝暮楚宫云雨、恨茫茫
内机知府郎官再和示教清拔遒美手不能置用韵
程公许（宋代）

莫倚鸣髐力有余，天扶兴运要驱除。
可须测象疑蓬埽，便拟排云上谏书。
送苏评事
韦应物（唐代）

季弟仕谯都，元兄坐兰省。言访始忻忻，念离当耿耿。

嵯峨夏云起，迢递山川永。登高望去尘，纷思终难整。
题严先生祠堂
蔡襄（宋代）

遵此巢由志，谁希公相权。
人瞻祠树古，天作钓坛圆。
高节千秋外，遗踪一水边。
孤风敦薄俗，岂是爱林泉。
延平粹厅十咏·承志堂
陈宓（宋代）

何人筑斯堂，刻意在承志。
永怀霅川翁，清标作时瑞。
杂咏一百首·善财
刘克庄（宋代）

放勋访吾叔，鲁叟问弘聃。
所以此童子，诸方亦遍参。
夏日出池上
宋庠（宋代）

节候春虽往，年华暑未残。
莲香开佛座，竹老退刘冠。
戏渚藏頳尾，鸣皋濯素翰。
堇葵红不一，蒲稗绿多端。
宜物心无对，深根气自完。
功名俱画饼，虚玷拥旄官。
小诗七首寄养蒙兼呈景骏 其七
陈渊（宋代）

晚交谁似两龚清，冰雪情怀独老成。扬秕在前容齿长，积薪居上看文鸣。
香光寺姚广孝废园醉歌
戴纯（清代）

西风吹山山不改，健鹘矫翮凌烟彩。古道苍茫踏叶行，晴沙漠漠田每每。

道旁萧寺金碧辉，手执马箠叩僧扉。沙弥煎茶成小憩，秋阳昭灼牛羊归。

回廊历尽散残步，后圃荒芜足云树。亭基苔满曲沼封，松耶石耶尚森布。

大师学道辞室家，纵横才气满袈裟。靖难功成衣赐紫，几曾性僻耽烟霞。

此地园林几时创，此夜魂游有梵放。僧伽不住女媭嗔，英雄事业俱魔障。

我来携酒挂马鞍，探囊肴核还盈盘。据石留连尽杯酌，亦既醉矣瓶罍乾。

仰天大笑出门去，山外斜阳红几处。寒水流澌逝不回，从古几人羁日驭。

回首层峦指上方，千秋龙象护云堂。山僧不解古今事，笑杀狂夫醉更狂。
和汴州令狐相公白菊
杨巨源（唐代）

兔园春欲尽，别有一丛芳。直似穷阴雪，全轻向晓霜。

凝晖侵桂穷，晶彩夺萤光。素萼迎风舞，银房泫露香。

水晶帘不隔，云母扇韬铓。纨袖呈瑶瑟，冰容启玉堂。

今来碧油下，知自白云乡。留此非吾土，须移凤沼傍。
赠合皂山嬾云道士诗客张惟深二首
杨万里（宋代）

羽客来从合皂山，殷懃告欣病诗癫。
古今此病元无药，癫到阴何便是仙。
华下霁后晓眺
翁承赞（唐代）

结茅幽寂近禅林，霁景烟光著柳阴。千嶂华山云外秀，

万重乡思望中深。老嫌白发还偷镊，贫对春风亦强吟。

花畔水边人不会，腾腾闲步一披襟。
山中雨
苏泂（宋代）

盈盈池上花，瑟瑟花下雨。
双双蛱蝶伴，对对鸳鸯侣。
池鱼金作鳞，鱼虎翠为羽。
兀坐一山春，山春愁独语。
六雪诗用前韵寓六字
项安世（宋代）

天宗兴岁事，滕叟盛威神。
乐羽朱成素，宫墙旧变新。
周爻方用坎，燕律遽生春。
花阵连天出，欢回合宇人。
送周清溪先生福州司训　从员山周家谱采入
唐穆（明代）

广文官冷未为贫，木铎声高道自尊。二载烟尘辞九陌，一襟风月占三山。

久甘苜蓿寒牙嚼，肯厌虫鱼白首斑。济济英才星斗望，古风远矣看追还。
赠佛印禅师
韩宗古（宋代）

云居古道场，缥缈若化土。西有卧龙洞，传闻结庵住。

晓日射寒岩，翠光入窗户。
雁灵妙方 本名双雁儿 谨继重阳师父韵 洞玄
马钰（金朝）

幸遇风仙别东州。无萦系，纵云游。得真欢乐恣情讴。这尘缘，一旦休。仿效田单用火牛。驾金木，倒颠流。大丹光显不持修。在迷津，作渡
古风二首寄汪明道
洪迈（宋代）

俗士白人眼，从谁明此心。
不欲故人见，诃我车辙深。
萧然江上庐，客卧诗书林。
得句不相寄，谁赏气骎骎。
悬圃黄梅半堕草间
王炎（宋代）

荷锄芟草唤畦丁，手拾黄梅绕树行。
结子青青随雨老，开花白白本冰清。
尝新争擘红泥酒，知味谁调玉鼎羹。
齿软眉颦遭弃掷，误从雪里竞欣荣。
述梦诗四十韵
李德裕（唐代）

赋命诚非薄，良时幸已遭。君当尧舜日，官接凤凰曹。

目睇烟霄阔，心惊羽翼高。椅梧连鹤禁，壀堄接龙韬。

我后怜词客，吾僚并隽髦。著书同陆贾，待诏比王褒。

重价连悬璧，英词淬宝刀。泉流初落涧，露滴更濡毫。

赤豹欣来献，彤弓喜暂櫜。非烟含瑞气，驯雉洁霜毛。

静室便幽独，虚楼散郁陶。花光晨艳艳，松韵晚骚骚。

画壁看飞鹤，仙图见巨鳌。倚檐阴药树，落格蔓蒲桃。

荷静蓬池鲙，冰寒郢水醪。荔枝来自远，卢橘赐仍叨。

麝气随兰泽，霜华入杏膏。恩光惟觉重，携挈未为劳。

夕阅梨园骑，宵闻禁仗獒。扇回交彩翟，雕起飏银绦。

辔待袁丝揽，书期蜀客操。尽规常謇謇，退食尚忉忉。

龟顾垂金钮，鸾飞曳锦袍。御沟杨柳弱，天厩骕骦豪。

屡换青春直，闲随上苑遨。烟低行殿竹，风拆绕墙桃。

聚散俄成昔，悲愁益自熬。每怀仙驾远，更望茂陵号。

地接三茅岭，川迎伍子涛。花迷瓜步暗，石固蒜山牢。

兰野凝香管，梅洲动翠篙。泉鱼惊彩妓，溪鸟避干旄。

感旧心犹绝，思归首更搔。无聊燃蜜炬，谁复劝金舠.

岚气朝生栋，城阴夜入濠。望烟归海峤，送雁渡江皋。

宛马嘶寒枥，吴钩在锦弢.未能追狡兔，空觉长黄蒿。

水国逾千里，风帆过万艘。阅川终古恨，惟见暮滔滔。
知府黄龙图 其二
刘弇（宋代）

早岁声名动玉除，区区汉日谩严徐。高将官况云难学，清得才情水不如。

端的好光亲日月，分明有力是诗书。轩轩昭代文章伯，谁识麒麟下紫虚。
送杨直刺茀亭同年还成都三首
李稷勋（清代）

贡举昔同岁，艰难今论交。客愁孤馆冷，樵语万山高。

地险心仍健，崖悬梦转劳。相携一片石，送子发东皋。
建中癸亥岁奉天除夜宿武当山北茅平村
戴叔伦（唐代）

岁除日又暮，山险路仍新。驱传迷深谷，瞻星记北辰。

古亭聊假寐，中夜忽逢人。相问皆呜咽，伤心不待春。
岩壑兄去岁此时作春前四绝句姿媚可爱然犹有
苏泂（宋代）

萦风送腊回，生意遍陈荄。
似织如丝处，春从里许来。
句 其二
刘子澄（宋代）

自怪神仙骑白凤，不教天地点青蝇。
逍遥咏
宋太宗（宋代）

时人不识理深玄，细意精修被业牵。
幻化杳冥随物性，虚无岂业乱相迁。
龙飞入位真堪仰，虎伏休闲有自然。
洞里烟霞何缥缈，神仙景致没休年
次韵子瞻连雨江涨二首
苏辙（宋代）

客到炎陬喜暂凉，江吹虚阁雨侵廊。
回看野寺山溪隔，卧觉晨炊稻饭香。
荔饷深红陋樱枣，桂醅淳白比琳琅。
思移峤北应非晚，未省南迁日月长。
春日即事二首
蔡沆（宋代）

楼上从容晓日明，春风随意动郊坰。
定知有象根冲漠，未信至郊惟杳冥。
万化淳时春蔼蔼，一元亨处雨零零。
忘言共倚栏干见，录满周原水满汀。
次韵林仲和筠庄
李弥逊（宋代）

借屋何如退结庐，箨龙环水小方壶。
孤高不贵封千户，独笑轮囷秩大夫。
送通判范朝散秩满造朝
洪迈（宋代）

打鼓发姑孰，送君朝帝乡。
风流夸半刺，耆旧忆襄阳。
别酒不成醉，征途能底忙。
只应旗脚转，趁此麦天凉。
晴望九华山
杨鸿（唐代）

九华闲望簇清虚，气象群峰尽不如。

惆怅都南挂冠吏，无人解向此山居。
九日无酒亦不登高倚韵答赵克正大司寇
王缜（明代）

客里重阳兴转高，酒无缘分觉寥寥。街衢插遍茱萸鬓，风雨寒催杨柳条。

多事孟嘉还近笑，知音杜甫费重招。蒋山咫尺不须上，直蹑丹梯傍紫霄。
神宗皇帝挽词五首
司马光（宋代）

决事神明速，任人金石坚。
天机先兆腾，圣度蕴渊泉。
仁义生知性，恩威独化权。
乾坤无毁息，长与大名传。
戏呈赵舜臣觅酒二首 其一
姜特立（宋代）

毕君瓮下几成缚，屈子江边又独醒。赖有东阳贤府主，不嫌驰骑送寒厅。
同梦得和思黯见赠来诗中先叙三人同宴之欢…兼吟鄙怀
白居易（唐代）

醉伴腾腾白与刘，何朝何夕不同游。留连灯下明犹饮，

断送尊同倒即休。催老莫嫌孙稚长，加年须喜鬓毛秋。

教他伯道争存活，无子无孙亦白头。
过莫丈方伯园再过伯子云卿园作
王世贞（明代）

别分仁诲第，自起辟疆园。窈窕藏春癖，萦纡选胜繁。

倒池深柳色，微雨逗禽言。梓泽真堪号，潘诗许再论。

地应占宅相，书可胜家尊。看竹知无忤，王郎好弟昆。
玉楼春（丁卯四月一十三日书考会作）
郭应祥（宋代）

贤僚益友俱亲密。真个三年如一日。清尊倒处笑喧哗，彩笔吟一才俊逸。

杯盘狼藉情真率。歌管棋枰仍间出。今朝又喜盍朋簪，何日定当抛县绂。
欢物吟
邵雍（宋代）

水雨霖，火雨露。
土雨蒙，石雨雹。
木兰花慢 宋汉臣墨梅并叙
魏初（元代）

爱笔端造化，春不尽、思无边。看诗意精神，不求颜色，物外神仙。

回头水南水北，觉冰姿玉骨却悽然。一片肝肠铁石，三年雪月情缘。

洛阳尊俎记留连。慷慨正华年。恨鞍马匆匆，长亭老树，芳草离筵。

西风雁来何许，忽传将、幽恨到重泉。昨日东溪再过，不堪尘满冰弦。
拾得指空笑赞
释智遇（宋代）

木屐竹帚，粘脚缀手。
古佛家风，泥猪疥狗。
指天大笑一声，惊得虚空倒走。
再和圆机梅绝句
晁说之（宋代）

思王二匝恨无依，枉费西园清夜诗。
不得梅花发幽兴，甘输北□有英辞。
夏昼
孔平仲（宋代）

落花宁是秽，啼鸟不为喧。野水从侵道，青山任塞门。

吏身閒似隐，官舍静于村。开卷何曾读，风来只自翻。
赠墨工
钱时（宋代）

客来投我一点漆，快汲清泉洗端石。
晴窗净几试一挥，错落精端光照日。
如此妙质奇复奇，变化纵横随所施。
可怜自有不自宝，日用纷纷谁得知。
愿言莫染荒唐辞，亦莫随俗供妍媸。
杂学支离二各载，汗牛充栋终何为。
由来此物自端圣，妙不可言那可尽。
分明宇宙在毫端，万古糊涂人不信。
远望
陈普（宋代）

浮云尽扫暖微霄，去鹭归鸿入望遥。
积雨才收平野阔，夕阳未望大江豪。
近看飘絮如千叶，远见修眉若一毫。
不有危楼高百尺，也应无处可呼号。
盍簪楼杂咏十首 其四
霍与瑕（明代）

三径足幽栖，高贤况有题。青霄榕翠合，朱夏荔丹齐。

骤雨穿渠急，狂风压竹低。稍晴僮发笱，喜得满筐携。
在伯考试未归有怀
赵蕃（宋代）

相逢共问别来诗，作计君能似我痴。
佳月中秋已无及，菊花十月未为迟。
游镜湖
陆游（宋代）

禹祠柳未黄，剡曲水已白。
鲂鱮来洋洋，凫雁去拍拍。
皇天亦大度，能容此狂客。
挂席乘长风，未觉湖海迮。
读书五十年，自笑安所获。
昔人精微意，岂独在简册。
骥空万马群，裘非一狐腋。
超然登玉笥，及此烟月夕。
诉衷情 雪中怀女僧谷虚
商景兰（清代）

无端小立琐窗前。飞絮影连天。蒲团雪深三尺，参透几多禅。

花欲绽，鸟犹寒。孰相怜。歌翻白雪，笛弄梅花，两鬓霜添。
赠俞山月
牟巘（宋代）

童奴从长耳，万风声萧骚。归从半山路，问字良亦劳。

卧闻饥虎啸，唤醒平生豪。前山忽涌月，始觉所见高。

颀然有远孙，载酒江湖敖。胸中湛水镜，邂逅得所遭。

古月还相照，了不隔秋毫。但怜露草湿，时复暮虫号。
陈彦山寄示新诗次韵奉酬
喻良能（宋代）

山园宁厌小，閒地只如馨。
木落长天碧，云飞远岫青。
故人应见忆，新咏许时听。
句好何劳琢，虽搜不用冥。
喜雨
陆游（宋代）

一秋未雨冬未雪，坐使肺肝生客热。
不惟裘褐藏箧笥，卧毯坐毡俱未设。
樽中有酒不敢尝，小瓮黄虀却时啜。
新春距今一月尔，便恐蝗生残宿麦。
天公老手真可人，夜雨萧萧洗旱尘。
北风吹雪定不晚，喜入三山汤饼碗。
游云门
元稹（唐代）

遥泉滴滴度更迟，秋夜霜天入竹扉。明月自随山影去，清风长送白云归。
赠道士张谦中
饶节（宋代）

道人髭须似民部，平生篆隶心独苦。世间笔墨一点无，骎骎气象追千古。

道人得师在何许，秦汉鼎彝周石鼓。若峄山碑若诅楚，二李而下初不数。

异时心醉不窥园，依绳作直规作圆。一朝妙解古人意，脱落尺度诚其天。

嗟君绝艺世无敌，勿示时流渠未识。我亦当年好古人，推席为君三叹息。
南州
晁公溯（宋代）

久矣吾人愧白鸥，尘埃无路入南州。
愁横蜀岭何年断，梦绕吴江尽日流。
病骨本无轩冕相，微官端为稻粱谋。
与君共约东归日，江总还家要黑头。
经语诗戏效唐子西
艾性夫（元代）

源泉混混出虚岩，桑者閒閒人已蚕。
剪韭不妨千取百，种瓜且喜二生三。
古意十四首 其八
章云心（宋代）

难与时流道，忧心常悄悄。古道贵平易，今人□机巧。

好古而居今，每饭不能饱。来往无嫌猜，□知爱沙鸟。
观画竹
姚勉（宋代）

外间盾日正相仇，忽有清风起笔头。
坐对不知三伏热，起行如与七贤游。
洗空京洛尘埃气，化作江南水石秋。
我有一溪恰如此，因君思去理扁舟。
句
胡铨（宋代）

两山排闼来，周遭似环翠。
忆龙山故居
劳蓉君（清代）

傍小琅琅塔影斜，山楼空剩旧烟霞。可怜晓起催妆鸟，犹认窗西铁树花。
东阁官梅十咏补遗 其九
金朝觐（清代）

沈沈官鼓放朝衙，催报新枝第几花。可是公堂高万里，不曾春色到邻家。
摸鱼儿
张翥（元代）

过花朝、淡烟轻雨，东风还又春社。客怀不断还家梦，只泥酒杯陶写。

孤馆夜。甚浓醉、无人知道归来也。兰灯半灺。任赋就鱼笺，弦抛玉轸，谁念倦司马。

长安市，几度携尊命驾。空惊游兴衰谢。醉乡天地无今古，争得一襟萧洒。

春纵冶。便不饮、从教团雪揉花打。觥筹已罢。笑蜾嬴螟蛉，吾今真止，为报独醒者。
次临封八景韵 其六 南寺钟声
叶高（明代）

古寺林深远俗氛，晓钟风送北溪闻。几声倏落城楼月，馀韵徐开岛屿云。

画舫客惊蝴蝶梦，青编人剔蠹鱼勤。悬知响寂皆成幻，撞破平陈煮海勋。
楼望
赵汝谠（宋代）

倚墙茂树阴，交覆状垂盖。面岑可为楼，所惜著亭隘。

试凭工师手，高取空阔界。材章来何山，得补榱栋坏。

泮宫对突兀，雉堞隐萦带。老榕剪东枝，遂破群碧碍。

闲云入秋眺，远霭增暮慨。心知飞鸟边，历历归路在。
春日二首 其二
张侃（宋代）

春光到此未须归，绿替红残已暗围。说与群儿休赶逐，要看宛转自然飞。
再过柏井驿将别任柏溪铠
杨巍（明代）

十载题诗处，青山满驿门。与君今日别，白发向中原。

客路看春树，寒灯照夜言。明朝故关上，回首一销魂。
游榴花洞
徐熥（明代）

逶逦群峰隐，纡回一径偏。空山残照里，古路断云边。

入壑疑无地，穿林觉有天。鹿眠松下坞，禽噪竹间泉。

芝草缘冈秀，榴花满洞然。莓苔寒细雨，桑柘隔孤烟。

但见山川旧，谁知陵谷迁。人皆迷汉姓，居是避秦年。

不记来时路，因𢬵世上缘。迟回未忍去，或恐过神仙。
送方务德提干赴官浙西一首
刘一止（宋代）

二十年前湖海旧，而今人物粲琅玕。文章自袭家风美，骨相仍无父客寒。

会有忠诚能贯日，不应漫浪懒为官。他年鹓鹭行中见，傥似鸬鹚谷里看。
山居即事
释绍嵩（宋代）

衰落暗成病，如何不白头。
百年长扰扰，万事祗悠悠。
耕凿资余力，行藏独倚楼。
却因虚淡极，忽觉此生浮。
理笙
卓英英（唐代）

频倚银屏理凤笙，调中幽意起春情。

因思往事成惆怅，不得缑山和一声。
分赋杨花
施枢（宋代）

纤腰睡起芳情足，谁道春风浪拘束。
日暮天涯细草多，轻飞误入阑干曲。
荆卿里
袁枚（清代）

水边歌罢酒千行，生戴吾头入虎狼。
力尽自堪酬太子，魂归何忍见田光？
英雄祖饯当年泪，过客衣冠此日霜。
匕首无灵公莫笑，乱山终古刺咸阳。
吟秋七律七首 其五 秋风
张懋勋（清代）

凉信西来暑气清，庭梧檐铁动悲鸣。翠罗衫薄寒无影，黄叶林悲夜有声。

牧马胡笳烟塞梦，鲈鱼莼菜故园情。箧中纨扇嗟恩薄，捐叶从今抱不平。
春晚书怀二首奉简陈益之 其一
陈傅良（宋代）

百舌喜太甚，杜鹃恨何深。睍睆斯黄鹂，律中宫之音。

物情自不齐，天运初无心。道人独领会，杖藜立芳阴。
至正己亥四月廿二日宿翠峰禅室登留云阁数日与净莲公
高克恭（元代）

米老天机清，梦入烟云窟。山河大地影，玻瓈镜中出。

任自选胜场，莫浪翻墨汁。今于西湖滨，割取南半壁。
张仲通示墨竹嗣以嘉篇岂胜钦玩聊以四韵仰酬
欧阳修（宋代）

数竿苍翠写生绡，寄我公斋伴寂寥。
不待雪霜常凛凛，虽无风雨自萧萧。
嗟予心志俱憔悴，羡子文章骋富饶。
嗣以嘉篇诚厚贶，远惭为报乏琼瑶。
鼓笛慢·乱花丛里曾携手
秦观（宋代）

乱花丛里曾携手，穷艳景，迷欢赏。到如今，谁把雕鞍锁定，阻游人来往。好梦随春远，从前事、不堪思想。念香闺正杳，佳欢未偶，难留恋、空惆怅。
永夜婵娟未满，叹玉楼、几时重上。那堪万里，却寻归路，指阳关孤唱。苦恨东流水，桃源路、欲回双桨。仗何人细与、丁宁问呵，我如今怎向？
百年歌
陆机（魏晋）

四十时。体力克壮志方刚。
跨州越郡还帝乡。出入承明拥大珰。
清酒将炙奈乐何。清酒将炙奈乐何。
六弟司户生日
赵抃（宋代）

我竹林翁所得奇，心传佛要面仙姿。年年六月十二日，观取高斋祝寿诗。
和陈述古仙居岩老堂诗
王振（宋代）

政暇此观书，心闲渭水渔。宛然山叟室，移入县庭居。

雨霁群峰秀，风生一谷虚。我朝求治功，好顾卧龙庐。
水友续辞 莲子
王质（宋代）

我取友兮得莲子，月白风清影横水。烟消露飞香愈茂，风标宜夜不宜昼。

薏青青，的白白，所思兮将焉歇，中坻阻跻不可越。
庆春宫 结草庵拜半塘翁殡宫作
朱祖谋（清代）

颓堞衔烟，昏钟阁水，野鹃唤近清明。华表羁魂，黄垆吟伴，暗尘房槛深扃。

断云玉笥，感词客依稀有灵。新腔愁倚，一盏泉华，还荐芳馨。

哀弦冻折谁听。凄唳修罗，山鬼逢迎。蓬岛尘狂，芝田日晏，梦游翻羡骑鲸。

泪珠千斛，拚一向、寒原纵声。孤留何事，身世浮沤，休问残僧。
游仙都五首
吴谨微（宋代）

黄冠道士老而癯，相对谈玄一事无。
劝我莫教沉宦海，人间亦自有仙都。
下汴
陈渊（宋代）

参天古柳鸣蝉急，卷地黄流转岸多。好去扁舟稳扶柂，秋风吹水易扬波。
宫词 其五十四
张公庠（宋代）

红芳渐少绿阴多，留得韶光满内家。不用金炉添麝炷，深闺剩挂木香花。
念奴娇（寿吴宰）
吴儆（宋代）

延州积庆，到如今千载，芳传遗绪。世袭簪缨来旧治，依约棠阴如故。百里休声，三年遗爱，若迹高今古。邑人尽道，郎君福过渠父。州悬岂久徒劳，汉家密令，须作三公去。今入花城称寿处，他日荣归禁路。黄贴天有，上尊名酒，押赐传天语。朱颜绿鬓，腰黄绸蹙金缕。
哭夫诗百首（录十首）
薄少君（明代）

碧落黄泉两未知，他生宁有晤言期。
情深欲化山头石，劫尽还愁石烂时。
和绮翁游齐山寺次其韵
梅尧臣（宋代）

苍山南望截云烟，中有绀宇通诸天。
长桥直度清溪水，寒湖收潦旷平田。
古木阴森大堤上，千峰浓淡高楼前。
龙笋未迸角出缩，虎石乱踞筋拳挛。
阴崖乳泉湿苔藓，阳谷暖气留兰荃。
涧户晓辟烟的的，松轩夜启月娟娟。
闻有谪僊乘兴入，飘然欲拍洪崖肩。
玩游逐胜不觉远，露奇发怪工无全。
扪萝但识康乐径，饮酒安问远公禅。
清猿不到俗士耳，香草已入骚人篇。
水鸟念佛次净界，野鹿衔花来象筵。
在昔探赏犹可数，深景秀句今得传。
辞韵险绝兹所骇，何特杜牧专当年。
重以平淡若古乐，听之疏越如朱弦。
秘藏褚中为不朽，咨诹坐上皆曰然。
谁意麤官获此贶，洗去鄙吝空池边。
聊欲报言罕驿使，春郊唯见雁连连。
菩萨蛮 商妇怨
江开（宋代）

春时江上廉纤雨。张帆打鼓开船去。秋晚恰归来。看看船又开。

嫁郎如未嫁。长是凄凉夜。情少利心多。郎如年少何。
句
李商隐（唐代）

兰膏爇处心犹浅，银烛烧残焰不馨。好向书生窗畔种，

免教辛苦更囊萤。（金灯花。《事文类聚》）。

遥想故园陌，桃李正酣酣。（以下见《海录碎事》）

头上金雀钗，腰珮翠琅玕.

芦洲客雁报春来。
满江红 归故居答杨润之
吴景奎（元代）

袖拂西风，临古道、行行且止。遥指处、故园三径，归程十里。老虹指红疏雨外，远山紫翠斜阳里。更澄江、万顷白鸥轻，天连水。铜花锈，貂裘敝。空负了，平生志。慨几多往事，昨非今是。仙沉腰围缘底瘦，愁潘鬓影今如许。有元龙、百尺最高楼，君来倚。
送王司徒定海监酒税
梅尧臣（宋代）

悠悠信风帆，杳杳向沧岛。
商通远国多，酿过东夷少。
怀乡寄书迟，见日知晨早。
应闻有海花，何必树萱草。
素尚斋
弘历（清代）

瀛台金碧辉，淑清泉石邃。泉石大家四，金碧将军二。

画品有定评，奚烦重致议。所以临西苑，淑清必一至。

倚岩架朴斲，古树围蓊萃。迸水流不冰，诡峰飞欲坠。

斋名取山庄，敬识圣人意。崇情返朴真，浇习防浮伪。

两言契葛亮，六策怀贾谊。用当座右铭，浴德期纯粹。
挽崔舍人 其一
史弥大（宋代）

在昔誇三喜，于今萃一门。周还陪帝学，终始代王言。

晋擢倾人望，规陈悉治原。彼苍无处问，才大合调元。
寂聊
罗与之（宋代）

睡起和春倚小廊，寂聊情绪满斜阳。
园林已是花飞急，帘幕争禁燕语忙。
龚平甫森玉轩
孟宗献（金朝）

古人借宅亦种竹，大是饕奇心未足。高斋闻有万琅玕，坐对怀山饮秋绿。

官閒胜日无一事，尊酒不空仍有肉。他时剥啄叩君门，高枕矮床容我宿。
清明感伤
戴复古（宋代）

客中今日最伤心，忆着家山松树林。
白石冈头闻杜宇，对他人墓亦沾巾。
秦嘉妻徐淑答诗一首
秦嘉（两汉）

妾身兮不令。
婴疾兮来归。
沉滞兮家门。
历时兮不差。
旷废兮侍觐。
情敬兮有违。
君今兮奉命。
远适兮京师。
悠悠兮离别。
无因兮叙怀。
瞻望兮踊跃。
伫立兮徘徊。
思君兮感结。
梦想兮容辉。
君发兮引迈。
去我兮日乖。
恨无兮羽翼。
高飞兮相追。
长吟兮永叹。
泪下兮沾衣。
甘州·听江湖夜雨十年灯
张炎（宋代）

听江湖、夜雨十年灯，孤影尚中州。对荒凉茂苑，吟情渺渺，心事悠悠。见说寒梅犹在，无处认西楼。招取楼边月，同载扁舟。
明日琴书何处，正风前堕叶，草外闲鸥。甚消磨不尽，惟有古今愁。总休问、西湖南浦，渐春来、烟水入天流。清游好，醉招黄鹤，一啸清秋。
观梅
方岳（宋代）

苍烟乔木野人家，数腌山篱一径斜。
此老不知何面目，只将空手对梅花。
宫词 其二十六
杨皇后（宋代）

思贤梦寝过商宗，右武崇儒帝道隆。总览权纲求治理，群臣臧否疏屏风。
灵谷山
曾季狸（宋代）

旧闻伯子记，已得灵谷名。隐然望此州，奇胜称山灵。

悬崖泻瀑布，如高屋建瓴。乔松数十丈，下有千岁苓。

仄足行鸟道，势欲抟青冥。仙事虽渺茫，幽讨未忘情。

高秋八月后，择胜来经行。黄冠两三人，淡然亦忘形。

烟霞到几席，爽气来户庭。瘦筇閒指点，老瓦同注倾。

惭非换鹅手，不敢临黄庭。或可联石鼎，未必让弥明。

重阳无十日，黄菊渐向荣。佳哉此天气，一笑未易营。

但愿脚力健，年年此寻盟。
送王仰石太守之任惠州
王弘诲（明代）

今之太守古诸侯。露冕专城拜宠优。羡尔福星临越徼，慰予乡宠在罗浮。

梅花驿路传应早，柳色关河望转悠。共理亦知明主意，惠声能不忝兹州。
太上皇帝閤春帖子 其一
许及之（宋代）

底须东海觅三山，一片仁心寿八寰。天上有天长不老，每将春色施人间。
霁色
许相卿（明代）

霁色林庐晚，愁吟野水湾。断云虹外雨，残日鸟边山。

海宇堪流涕，朝班祇强颜。独嗟身世拙，早见鬓毛斑。
重送鸿举师赴江陵谒马逢侍御
刘禹锡（唐代）

西北秋风凋蕙兰，洞庭波上碧云寒。

茂陵才子江陵住，乞取新诗合掌看。
秋江鸥鹭图二首 其一
孙绪（明代）

一夜西风拂树林，霜崖高处水声深。潇湘千里无穷意，漠漠长空识此心。
为客吟
邵雍（宋代）

忽忆东朐为客日，壮心初见水云乡。
岛夷居处邻荒服，潮水来时杂海商。
卧看苍溟围大块，坐观红日出扶桑。
虚生虚死人何限，男子之称不易当。
赋得听松声
刘得仁（唐代）

庭际微风动，高松韵自生。听时无物乱，尽日觉神清。

强与幽泉无，翻嫌细雨无。拂空增鹤唳，过牖合琴声。

况复当秋暮，偏宜在月明。不知深涧底，萧瑟有谁听。
秋早登住阁
沈辽（宋代）

病夫倦拘郁，遐赏寄重阁。大火欲西流，高林已摇落。

海旁土气欲，风雨易回薄。数日多狂飙，馀暑亦潜却。

千山在天际，清气遥可托。平生乐烟霞，幽步谁与约。

缅怀机云辈，襟灵信夷廓。草草蹈危机，千载尚可啄。

吾知非世用，白首甘寂寞。摄令亦偶然，何能求民瘼。

勾钉尽诛敛，下笔良多怍。不如陈太丘，行归老丘壑。
昔坡公倅杭有悯囚 其二
刘克庄（宋代）

吾闻霹雳手，刮决靡停留。彼哉刑名家，腊晦方报囚。

烹鲜贵不刑，劾鼠呵可羞。恕斋仁满腔，圄空吏沐休。

清静有古意，正大无阴谋。乍可免京兆，安能媒蹇脩。
题倪元镇春林远岫图四首 其二
郯韶（元代）

春色三分都有几，二分已在雨声中。墙东两个桃花树，恨杀朝来一番风。
绝句二首寄绍堂求巧石
陆文圭（元代）

几年石友卧苍苔，曾受南宫雅乍来。
老子暮年行脚倦，只宜窗裹看崔嵬。
雨木冰正月二日作
黄佐（明代）

野树纷纷白，连朝雨木冰。人情怜上朔，天意望中兴。

絮雪风难起，梨云日易蒸。春王调玉烛，何事有严凝。
蝶恋花
了元（宋代）

执板娇娘留客住。初整金钗，十指纤纤露。歌断一声天外去。

清音已遏行云住。

耳有姻缘能听事。眼见姻缘，便得当前觑。眼耳姻缘都已是。

姻缘别有知何处。
七歌效杜陵体 其七
丘葵（宋代）

我生不辰逢乱离，四方蹙蹙何所之。欲登山兮有虎豹，欲入海兮有蛟螭。

归来归来磨兜坚，毋与蛟斗兮毋充虎饥。呜呼七歌兮歌曲罢，猿啼清昼虫鸣夜。
延安守岁
向敏中（宋代）

律管风生消暮景，塞原烟静绝妖氛。
坐移残烛光阴变，故旧年华一夜分。
采莲子二首
皇甫松（唐代）

菡萏香连十顷陂，小姑贪戏采莲迟。
晚来弄水船头湿，更脱红裙裹鸭儿。
船动湖光滟滟秋，贪看年少信船流。
无端隔水抛莲子，遥被人知半日羞。
答丹霞诸兄四章时天老人以海幢主者之席见命遣侍僧走辞作此却寄 其二
释今无（明代）

南溟雷雨动蛟龙，时节天心有至公。祇见出头凌佛祖，更无退席让英雄。

微生究过毛难擢，宝镜羞人态未工。此意廿年消不尽，依依双眼白云中。
春晓山行
真山民（宋代）

风扫连阴作快晴，瘦筇伴我出山扃。
路从初日红边过，人在野花香里行。
古木殊无趋世态，幽禽懒作弄春声。
棕鞋踏遍山南北，只与白云相送迎。
九月十三日雪
赵蕃（宋代）

稍稍云初集，泠泠风未停。
粗能成点缀，还是学飘零。
径路高低滑，炊烟远近青。
篮舆所经历，诗语费平亭。
看调马
韩翃（唐代）

鸳鸯赭白齿新齐，晚日花中散碧蹄。

玉勒斗回初喷沫，金鞭欲下不成嘶。
陆务观赴阙经从留饮
韩元吉（宋代）

溪岩风高霜作棱，杯盘草草对青灯。
已甘盐菜待梁柳，况有酒青延杜陵。
岁晚鬓毛纷似雪，天寒门巷冷于冰。
春风稳送金闺步，看蹑鳌山最上层。
禁苑
韩浩（宋代）

星斗疏时禁漏残，紫泥封后独凭栏。露和玉屑金盘冷，月射珠光贝阙寒。

天衬楼台笼苑外，风吹歌管下云端。长卿祇为长门赋，未识君王际会难。
咏史诗。废丘山
胡曾（唐代）

此水虽非禹凿开，废丘山下重萦回。

莫言只解东流去，曾使章邯自杀来。
在县中庭看月诗
刘缓（南北朝）

移榻坐庭阴，初弦时复临。侍儿能劝酒，贵客解弹琴。

柏叶生鬟内，桃花出髻心。月光移数尺，方知夜已深。
点绛唇（赠袁立道）
张孝祥（宋代）

四到蕲州，今年更是逢重九。应时纳祐。随分开尊酒。

屡舞婆娑，醉我平生友。休回首。世间何有。明月疏疏柳。
离巫山晚泊棹石滩下
李埴（宋代）

黄昏风雨阻江滨，翠绾群峰莫色匀。
一夜子规啼到晓，孤舟愁杀未归人。
薰风楼怀古
孟淦（清代）

我登薰风楼，楼高一千尺。仰造青云端，俯瞰雷电泽。

隐隐山四围，何处扳峭壁。翔者古鸾凰，荫者古松柏。

远望鸿濛天，时代阻今昔。有时风雨来，俄倾水云积。

水云积复散，落照天将夕。壮哉古帝京，图大中斯宅。

击壤溯遗风，讴思遍左僻。上下已千古，兴废感棋弈。

相传五弦琴，兹楼乃遗迹。袅袅动余音，引手异常拍。

此调久不弹，解阜眷帝力。薰风名其楼，弹琴颜其额。

遥吟薰风歌，风吹陇头麦。麦熟雉朝飞，凭吊何乡客。
和马抑之大小干山歌韵
沈周（明代）

大干山，小干山，宛如两玉浮湖间。却疑子产不受弃于水，古人高谊今者行何难。

山亦有何欲，谁与名之干。有干于世则有欲，涧愧林惭当厚颜。

君不见寝丘之后有妒谷，避恶之人居亦弃。又不见广州之间有贪泉，好廉之人饮所忌。

我为别立名，寄示双嶙峋。大名大玉小小玉，洗尔惭愧开精神。

老夫十年枵腹水没稻，朝惟咽日莫飧霞与云。平生饿死事极小，俛眉承睫何为人。
五言送余良孺大监致仕归乡
沈遘（宋代）

士有逢辰泰，荣名四十期。更持使者节，数建守臣麾。

清懿推朝品，慈良号吏师。修涂方自致，壮志未容衰。

雅尚先知止，归心浩若驰。君恩宠年至，监尹峻官仪。

缓带金鳞重，安舆紫绶垂。达尊倾我里，盛观耸当时。

摆落公门事，逍遥野老嬉。维应爱玉体，五福保期颐。
牧羊歌
陆游（宋代）

牧羊忌太早，太早羊辄伤。
一羊病尚可，举群无全羊。
日高露晞原草绿，羊散如云满川谷。
小童但岂必习诗知考牧。
山中即事
方干（唐代）

趍世非身事，山中适性情。野花多异色，幽鸟少凡声。

树影搜凉卧，苔光破碧行。闲寻采药处，仙路渐分明。
琵琶仙 送朱敬斋还江阴
朱祖谋（清代）

残酒辞春，渺千里、岸草征袍同色。离绪轻结，柔杨丝丝怨行客。

色帽底、暄风暗咽，荡愁满、乱云江国。越缦离声，吴艭俊约，须记今夕。

是蛮海、飘泊归来，甚临别、天涯又寒食。颠倒玉觞无味，苦低垂头白。

人意比、飞花更懒，怕隔年、冷了词笔。好趁蒌甲光阴，醉君重碧。
秋花十咏 其六 兰花
方一夔（宋代）

步马西风冠切云，欲从九畹问秋芬。自原未死香都变，老尽山人况识君。
洪景卢内翰为甘叔怀作碧崖修造疏戏题小诗奉
周必大（宋代）

碧崖道士拍洪肩，白水真人觅玉泉。
我似东轩无一物，阁山风月不论钱。
苏幕遮 辩水源清浊，木金间隔
潜真子（元代）

昆仑山，出猛水。一派东流，九曲浊连底。下流不通无处止。澄净清清，照见神光体。金木因，为妙旨。龙虎相交，何假同元义。只恐众生难省会。再举阴阳，切切生惭愧。
寄孚老
释善珍（宋代）

双眼常时看屋椽，从来不结俗人缘。
早年曾悟出师表，晓岁始参齐物篇。
魔垒孤军降百万，诗坛一首当三千。
清溪结得茆菴未，闲欲寻君共泛船。
三月六日曰川宅赏接杏绿萼梅限韵
李东阳（明代）

三月长安见此花，东君犹恋北人家。清香有月还疑暗，老态无人也自斜。

纵饮不辞杯尽白，苦吟应直鬓双华。青枝绿萼依然在，凭语诗人莫误誇。
渡莺湖至溪上即事 其一
吕本中（宋代）

宿雾重阴傍晚桴，日斜风定渡莺湖。陂塘浩淼水光阔，烟寺中流岛屿孤。

满眼波涛迷客泛，一行雁影带云徂。到来荒舍未岑寂，寒树依依闹晚乌。
孙仲益尚书以
周紫芝（宋代）

少年名字满贤关，荐墨谁能借一言。子产自应知季札，退之先已得何蕃。

江无九肋空多士，树有三珠且共门。晚路相逢叹流落，可怜不第独刘蕡。
宫词三十三首
曹勋（宋代）

连年逆虏断侵凌，圣连当天日正升。
顶相如山知美谶，绍隆火德即中兴。
生查子
高观国（宋代）

野泉春吐芽，泥湿随飞燕。碧涧一杯羹，夜韭无人翦。玉钗和露香，鹅管随春软。野意重殷勤，持以君王献。
南歌子·禁苑沈沈静
佚名（宋代）

禁苑沈沈静，春波漾漾行。仙姿才韵两相并。叶上题诗、千古得佳名。墙外分明见，花间隐约声。银钩掷处眼双明。应讶昔时、不得见情人。
李尚书挽词二首
梅尧臣（宋代）

伊水西头月，青山北脚云。
夜台无复晓，阴岭有时熏。
龙剑双埋没，庭兰竟郁芬。
不知门下客，谁刻道傍文。
边笳曲（一作齐梁体）
温庭筠（唐代）

朔管迎秋动，雕阴雁来早。上郡隐黄云，天山吹白草。

嘶马悲寒碛，朝阳照霜堡。江南戍客心，门外芙蓉老。
游甘露寺
汪莘（宋代）

扁舟京口意踌躇，北固峰头泪满裾。
闻道昔时兵可用，未知今满事何如。
伤心南渡英雄尽，屈指中原岁月疏。
待见太平心始足，不妨归去老樵渔。
忆旧游 感怀思倩倩表妹
沈宜修（明代）

叹无边景色，绿遍垂杨，红褪蔷薇。寂寂湘帘晚，是东风过尽，燕薇还飞。

画栏几曲慵倚，清露半烟肥。怅旧恨惊心，闲愁蹙黛，带减罗衣。

云迷。望何处，有宝镜银奁，筝雁依依。想杏花梢下，把红桃玉笛，风月初吹。

故人别后深怨，螺冷绛仙眉。更粉蝶双翻，阶前懒自纤履移。
朝谒太清宫九首 其三 降神用《真安》。
郊庙朝会歌辞（宋代）

犹龙之圣，降生厉乡。教流清净，道符混茫。大君肃谒，盛仪允臧。

森罗羽卫，躬荐萧芗。簪绂济济，钟石洋洋。高真至止，介福诞祥。
舟次卷雪楼四首
陶梦桂（宋代）

簿书期会不相关，老眼如何不得闲。
景物无端故勾引，淮山尽处又庐山。
寄宇文判官
岑参（唐代）

西行殊未已，东望何时还。
终日风与雪，连天沙复山。
二年领公事，两度过阳关。
相忆不可见，别来头已斑。
滕王阁
黄复之（宋代）

飞阁岧峣倚天半，千里秋毫掌中看，
城下江声铁马行，梁间日中金蛇竄。
词客寂寥光景闲，秀色不改惟西山。
朝来敛黛作眉语，问此风月何当还。
便须领略追绝唱，终古发扬无尽藏。
惜哉元婴不读书，笔端只作蛱蝶图。
车中无事辄得小诗，宿店后即书于壁 其四
薛镛（清代）

短衣匹马气纵横，无数青山管送迎。独立金鳌一昂首，此行端不负生平。
咏槐
洪皓（宋代）

弛担披襟岸帻斜，庭阴雅称酌流霞，
三槐只许三公面，作记名堂有几家。
咏月
释樟不（宋代）

月轮端似古人心，皎洁高深处处临。
纵在波涛圆缺定，照尘尘亦不能侵。
时人为丁觇语
佚名（隋代）

丁君十纸。不敌王褒数字。
第八十四长庆不疑颂
释义青（宋代）

展手之时万仞摧，枯河无水月无来。若疑别问庞居士，石女黄梅谁共陪。
销暑
白居易（唐代）

何以销烦暑，端居一院中。
眼前无长物，窗下有清风。
热散由心静，凉生为室空。
此时身自得，难更与人同。
奉和行幸诗
苗晋卿（唐代）

接仗风云动，迎军鸟兽舞。
与杨无见诸子初入罗浮路憩明月寺
释今四（明代）

久梦罗浮路，今朝信杖藜。泊舟明月见，頫首白云迷。

曲径枯藤绕，奔流乱石低。仙灵肯迟我，踪迹铁桥西。
寄新茶与南禅师
黄庭坚（宋代）

筠焙熟香茶，能医病眼花。
因甘野夫食，聊寄法王家。
石钵收云液，铜缾煮露华。
一瓯资舌本，吾欲问三车。
初入华林
释函是（明代）

近郭名蓝半壑开，华簪方服对高台。云生几席僧催至，香满山高客带来。

万里风烟霜竹断，三生魂梦午钟催。相看未易论畴昔，且共遐心倒茗杯。
临江仙
米友仁（宋代）

一曲阳关肠断处，临风惨对离尊。红妆揭调十分斟。古来多聚散，正似岭头云。

昨夜晴霄千里月，向人无限多情。娟娟今夜满虚庭。一帆随浪去，却照画船轻。
赠范丈浚六十韵即题其诗卷
姚燮（清代）

苦吟累心血，不吟心失凭。吟劳我成痼，如木缠于藤。

寤寐续呻叹，罔惜危疾撄。穷思刻元窅，敛体投昏冥。

得奇辄大悦，稍振神气清。槁念谢名誉，谁来窥幽扃？

去载中秋沴，二竖相凭陵。司命实丈人，为我延绝龄。

手丸一丸药，石菌仙露馨。月愁既晦蚀，魄乃初弦生。

遂拔陷淖蛙，上见垂天鹏。谆谆戒驰攘，驰攘性之刑。

为赁道士庐，键户参黄庭。惟时商飙寒，大江多愁声。

势挟赭草色，吞吐残晖明。其光动鸦背，夹叶纷堕城。

城楼对钟阁，吾袂云渟渟。隔城江上山，乱碧追帆行。

帆边海烟气，上浮天峥嵘。吾身控波涛，阔眦开穷溟。

屈栅弄鸡蹠，荒苦惭生平。因撷骚经腴，渎告紫府听。

紫府帝玉相，太微涵星泓。叱星邀我魂，许我传元灯。

写副呈丈人，丈人还许称。谓已解俗缚，勉可淮南升。

自兹减疢痗，渐可辞参苓。浑然返胚始，遘目齐枯荣。

转虞扑在满，何有觚之棱？死惟丈人活，德惟丈人膺。

丈人亦好吟，靡志攒兀崚。独影梅花枝，枯到空山僧。

丈人坐深堂，种竹为堂屏。方几腻初雨，墙绿如雾蒸。

剸刀刻琅玕，媚羽窥小莺。霜髯一尺半，仙仙瑶台冯。

其诗皆妙乐，简瑟繁为笙。玉质霏至皎，空响筛珑玲。

道根泯窒碍，天韬怡稚婴。招我和新什，答韶憾匪韺。

在昔丈人壮，秣马赋东征。桄榔五岭雪，荔枝六月冰。

蜑女琵琶洲，泛醉花田舲。结交南剑客，说剑三枫亭。

苍霾溟渤来，龙气缠华缨。手拂窈窕岚，万象未容暝。

兴尽赋来归，蒲衲逃浪名。斗室罗古欢，蜗处讵伶俜？

近且畏颓髦，疏草神农经。导引师混元，绝妄平骄矜。

援我九渊底，置之台九层。得从养摄馀，酬唱谐蟀鹒。

今我自北还，乱卷堆行縢。柴门短檠梦，时骇车輷輘。

庶几旧潭石，出土重砥硎。矧我病后体，尚借药力撑。

愿约对面趺，炯目千年醒。晨禽飐寒翠，桐檐初旭赪。

髡髴玄关开，旷宇渊澄澄。耐吟补閒拙，轧响弥八纮。
六月二十日
朱槔（宋代）

天涯明月见秋风，错莫谁惊碧树空。
岂意楚山招隐处，心归蜀客广骚中。
钓鱼聊尔针方直，乞米茫然帖自工。
独卧南轩听南涧，蛮花犹作杜鹃红。
悼亡
神一（清代）

萧萧鉴玄夜，幽室生微凉。眷言念君子，沈痛迫中肠。

音徽日以念，翰墨犹芬芳。灵帷空萧条，斋奠直荒唐。

举声百忧集，泣涕不成章。
长安秋夜怀陈京昆季
武元衡（唐代）

钟鼓九衢绝，出门千里同。远情高枕夜，秋思北窗空。

静见烟凝烛，闲听叶坠桐。玉壶思洞彻，琼树忆葱笼。

萤影疏帘外，鸿声暗雨中。羁愁难会面，懒慢责微躬。

甲乙科攀桂，图书阁践蓬。一瓢非可乐，六翮未因风。

寥落悲秋尽，蹉跎惜岁穷。明朝不相见，流泪菊花丛。
迁谪江表久未归
窦参（唐代）

一自经放逐，裴回无所从。便为寒山云，不得随飞龙。

名岂不欲保，归岂不欲早。苟无三月资，难适千里道。

离心与羁思，终日常草草。人生年几齐，忧苦即先老。

谁能假羽翼，使我畅怀抱。
白鼻騧
吴莱（元代）

白鼻騧，白鼻騧，当轩迥立喷风沙。名骥留良定北土，蹇𩦺索价犹东家。

青松缚柳晓安皂，红锦裁鞯春映草。支遁心机爱神骏，伏波骨力轻衰老。

去年禁马无马骑，天下括马数马皮。浮沉乡闾万里足，笑傲品秩千金羁。

幸哉汉武重修政，往矣刘聪真覆镜。立防战备要马稀，藏富民寰须马盛。

向来河陇色为群，目极川原乱若云。庶人徒行未足恤，世间醇驷何由得。
赠衡阳簿林士恺
赵汝腾（宋代）

吾党仲容，行修能通。
而志卓然，以慕直躬。
尝侪扣阍，力摧奸锋。
上旌其言，擢第南官。
府庠诸生，坐斥匆匆。
君尽远诒，盍援掖逢。
予疏已先，所见略同。
每起敬爱，有烈士风。
予归里闬，时访藋蓬。
匪义不谈，惟理是穷。
告予戍及，栖枳湘中。
壮哉兹行，近紫盖峰。
刑使杰然，蜀彦之雄。
埋轮大勇，折槛精忠。
朝夕趋承，必得所从。
一被容接，终身登龙。
惟仕首辅，必廉必公。
惟学策要，必敬必恭。
胡张之乡，名理之宗。
公余取友，以相磨礲。
将行赛昭亭祠喜雨
梅尧臣（宋代）

未生潭上云，空望山中雨。湛湛陈桂樽，坎坎奏鼍鼓。

萧萧灵风陈，蹲蹲祝郎舞。莫言春作迟，但念寒滩阻。

何当发泉源，绿水浸沙渚。不与农者期，自将舟人语。

定作榜歌行，暮投丹湖浦。瞻祠草树失，认岭烟霞吐。

平吞东南吴，远带西北楚。川泽见坡陁，龙蛇蹙鳞膂。

人经兴寤叹，事往成前古。考碑何验今，涂马立空庑。

余知骨相贫，岂敢望冥许。愿乘溪流深，滂沛随彻俎。
秣陵送客入京
朱放（唐代）

秣陵春已至，君去学归鸿。绿水琴声切，青袍草色同。

鸟喧金谷树，花满洛阳宫。日日相思处，江边杨柳风。
寄陈鲁山
陆游（宋代）

天下无虞国论深，书生端合老山林。
平生力学所得处，政要如今不动心。
旧友几年犹短褐，谪官万里少来音。
愿公思此宽羁旅，静胜炎曦岂易侵。
赠汉老侄琴
李昭玘（宋代）

邹峄孤桐不可寻，汧公旧斲万黄金。顾余久有沈舟志，知子尝怀欲炙心。

便好安弦求妙趣，不须变雅作新音。席间弟子来倾耳，为问何人属意深。
水调歌头 红拂
周贻繁（清代）

天地毓奇气，巾帼有英雄。锁春朱户深远，超出绣帷中。

识得人间英杰。解却香闺玉佩。青眼薄杨公。妙手竟何似，苍鹘落晴空。

跨骢马，披紫绮，任西风。望中不意，兄妹奇遇合云龙。

不有太原公子。让走虬髯豪士。何处表奇踪。却叹卫公智，犹逊女郎风。
念奴娇 其四 中秋后一夕泊舟城外
刘一止（宋代）

水烟收尽，望汀蘋千顷，银光如幂。霜镜无痕清夜久，惟有惊鱼跳出。

月在杯中，我疑天赐，欢饮仍如璧。姮娥应为，后期偿赛今夕。

遥想当日同盟，山斋孤讽，有新诗相忆。聚散难常空怅望，萍梗飘流踪迹。

明月明年，此身此夜，知与谁同惜。参横河侧，短篷清露时滴。
武都道中
袁文揆（清代）

欲归归竟遂，一路好看山。水泻青羊峡，云对白马关。

戍楼残角尽，麦陇老农闲。时有临江宅，桃花三两湾。
祝英台近
郑元秀（宋代）

绛河清，丹阙晓。云路烛龙照。鹤发仙翁，笞凤下天眇。莹然璞玉襟怀，层冰风表。镇长住、人间三岛。

怎知道。不用九转丹砂，灵椿自难老。骥子麟儿、勋业付渠了。已持红药开时，赤松游处，寿觞对、壶天倾倒。
赠别成明府赴剑南
韩翃（唐代）

朝为三室印，晚为三蜀人。遥知下车日，正及巴山春。

县道橘花里，驿流江水滨。公门辄无事，赏地能相亲。

解衣初醉绿芳夕，应采蹲鸱荐佳客。霁水远映西川时，

闲望碧鸡飞古祠。爱君乐事佳兴发，天外铜梁多梦思。
壁间韵
赵崇鉘（宋代）

海棠开尽故清寒，漠漠梨花暮色闲。
酒满绿樽愁满酒，醉凭枕障认巫山。
东坡引
赵长卿（宋代）

茅斋无客至。冰砚冻寒泚。南枝喜入新诗里。恼人频嚼蕊。

因思去腊江头醉。倚动客兴伤春意。经年自叹人如寄。光阴如捻指。光阴如捻指。
喜雨二首
陈造（宋代）

永宁开善皆留宿，梦破阶除急雨倾。
人道行车定膏泽，我知龙伯念春耕。
和答魏道辅寄怀十首
黄庭坚（宋代）

雷行万物春，天震而地撼。
闭塞成冬冰，楚越自肝胆。
貂狐谅柔温，藜藿自羹糁。
相思牛羊下，城鼓寒紞紞。
烛影摇红 寿陈柱尊，时柱尊在沪
杨玉衔（清代）

满地江湖，閒情尚寄吴淞棹。诗清还浥惠山泉，蜡屐梁溪到。

风月秋高岸晓。抱花眠、瞢腾藉草。羲皇入梦，酒国无愁，愁怀知少。

山水因缘，茂陵吟席婵娟照。故园松菊未归看，暂恋江南好。

儿女灯前喜笑。乐团圞、凤笙绵邈。登高期近，萸盏长春，纤葱整帽。
吴中与友人别
周密（宋代）

临分生远思，把手重凄然。春别忽秋晚，君归在我先。

快风生一苇，新月上三弦。回首河桥暮，丹枫夕照边。
中丞宋公以吴兵三千赴河南军次寻阳…囚参谋幕府因赠之
李白（唐代）

独坐清天下，专征出海隅。九江皆渡虎，三郡尽还珠。

组练明秋浦，楼船入郢都。风高初选将，月满欲平胡。

杀气横千里，军声动九区。白猿惭剑术，黄石借兵符。

戎虏行当翦，鲸鲵立可诛。自怜非剧孟，何以佐良图。
城中小筑新成夏月馀凉堪贾虽仅容膝亦颇远俗漫裁十律以畅幽襟 其五
邓云霄（明代）

小园日涉漫夷犹，浊酒匏樽醉即休。官罢故人多裹足，地偏经月只科头。

蕙兰送馥时薰席，水石迎凉早报秋。已敞竹林供引兴，何须萱草与忘忧。
中秋日泛湖杂诗 其二
邹浩（宋代）

赏心自与月俱圆，今夜晴阴莫问天。秋色向人方有意，不逢星女不回船。
方帅务德生朝三首
黄公度（宋代）

一别帝城今几秋，忧时不复为身谋。
枌榆故国三千里，桃李新阴四十州。
谈笑折冲无鼠辈，平生推毂尽清流。
急面整顿乾坤了，鸣玉槐庭要黑头。
谕鸥
梅尧臣（宋代）

翩翩沙上鸥，安用避渔舟。
渔人在鱼利，何异尔所求。
题苏州思益寺
张祜（唐代）

四面山形断，楼台此迥临。两峰高崒屼，一水下淫渗。

凿石西龛小，穿松北坞深。会当来结社，长日为僧吟。
寄上范蜀公二首 其二
冯山（宋代）

拱极星文动少微，西南风物重光辉。平生亲友倾心望，共庆功名毕手归。

车马欢声传里巷，松楸佳气杂烟霏。长卿儿戏扬雄拙，未足公前较是非。
矮斋杂咏二十首·嘲染鬓者
华岳（宋代）

万事关心两鬓秋，柳灰何用苦文羞。
无情霜雪催年少，閒似青山犹白头。
颂古二十八首
释道川（宋代）

问如绵里针，答似泥中刺。
咆哮二虎吼生狞，各各利牙爪可怖。
坐却碧峰头，截断当阳路。
直饶擎出秘魔叉，路狭草深难进步。
相见不相逢，回互不回互。
四七二三眼相睹，云从龙兮风从虎。
虞美人 前题
葛秀英（清代）

庭前芳树朝朝改。尚有馀芳在。年光背我去悠悠。恰是一江春水向东流。

此时欲别魂俱断。试取鸳鸯看。不挑红烬正含愁。别有一般滋味在心头。
叶懋德过访次韵
李昱（明代）

故人相别动经岁，今日一见心颜开。五更诗梦忽生草，四月雨声初入梅。

正须把袂论出处，底用弹铗歌归来。花溪水满鱼可钓，坐对青山衔酒杯。
酹江月 吴二尹西湖图
陈霆（明代）

红尘道路，笑西湖虽好，未曾相识。匹马经行天借便，一散松厅羁迹。

解帽簪花，携壶贳酒，相约寻芳客。满篙春水，画船荡破晴碧。

好是山色空濛，水光潋滟，花柳酣风日。一片笙歌云锦地，依约楼台高出。

峰北峰南，湖烟湖水，分付花翁笔。锦江何处，归装聊载春色。
句
毛幵（宋代）

欲雪尽时携酒去，无人知处得花开。
次韵牡丹
方岳（宋代）

娇红深倚翠云团，仿佛三生吴彩鸾。
诗眼顿惊春富贵，雨侵衫袖不知寒。
蔡真人捣药臼
钱闻诗（宋代）

一臼山根蚤暮桩，不知扶起几羸癃。如言捣药长生兔，应为真人不桂宫。
岘山
孙抗（宋代）

天下名山数南国，岘首首推襄汉域。
前年假节使湖外，道出铜鞮一攀陟。
檀溪西下烟雨繁，梦泽南回云雾织。
绝壁颓岩画障开，阳林杂蘤天光逼。
飘然不减京台乐，城阙弦歌野耕植。
借问人心谁见思，云来远庇羊公德。
乃知仁爱与山俱，奚用沈碑衒金刻。
追询耆旧访祠宇，迟拜丹青纪聪直。
佛蓝神馆郁相望，独此寂寥遗肸饰。
栾公燕国戚藩佐，朱邑桐乡啬夫职。
居民立社中诏嘉，抚旧劝来区淑慝。
指期还台首章奏，立使閟宫膋血食。
半途得郡旋治中，回睇凤林空太息。
仙郎作镇未朞月，起废补亡罄心力。
凡予所欲尘黈聪，文符一一条其极。
庚桑畏垒既禋荐，鲁国灵光亦颠踣。
由晋至今更几秋，隼画干旟熊伏轼。
但矜□□□形胜，谁祀贤人思物色。
公当□□乃□□，只□徊翔预伦□。
汉波平远山巍然，共仰羊王誉充□。
初冬山居即事十首 其三
吴芾（宋代）

归来非计失，事少得心宽。村落年方稔，庭闱病复安。

诗当随景赋，酒莫放杯乾。插架书还在，仍容子细看。
骑登谢址复舟观于石壁
李梦阳（明代）

奋鹄有奇翰，古铎无追响。游云迹易灭，鸣世情难想。

昔吟瞻眺咏，今觌湖中赏。松门既岑峙，川水深以广。

昏旦候自变，伊人竟焉往。岩劓徒空嵌，堂基鞠为莽。

扉径不可识，悲愉异今曩。石壁屹寒岸，葛崖啸魍魉。

揽驭意巳极，登舟秪弥惘。抱兹久延伫，遵渚路回枉。
偈二首 其一
释继成（宋代）

太阳门下，日日三秋，从东过西。明月堂前，时时九夏，指鹿为马。
和琴
赵希逢（宋代）

四时那得如秋清，夜静无人琴有声。
月华如水不动尘，无端耳畔寒蛩鸣。
沁园春·刘延裔自何阜归，遇余共饮，因怀令弟叔裔并旧好相存问者
陆震（清代）

萧寂衡门，剥啄谁与，忽讶君来。问前宵初返，异乡孤棹，今番且尽，长夜深杯。

喜极尤狂，酣时转恨，令弟多春不共回。遥相忆，想一灯愁听，风雨空阶。

最怜缪二多才。怅何事、新辞懒寄怀。更宾文王叟，须眉似雪，东阳方子，调笑无猜。

屈指于今，三年不见，虚拟霜帆昨岁开。凭君报，道臣仍无状，迹混黄埃。
南歌子
史达祖（宋代）

采绿随双桨，看山藉一筇。关南桃树几番红。昨夜诗情频在、雨声中。

花径无云隔，苔垣只梦通。旧欢一饷可过从。试觅鸳鸯新杏、简春风。
颂古九首
释思岳（宋代）

一句举扬宗旨事，法堂上草亦须荒。
回头却说人间话，大地山须常放光。
光未明，无有佛，
三条椽下好商量。岑大虫，
岑大虫，澧州水，
朗州峰。
送宋子发节推
邹浩（宋代）

富贵如烈火，销铄谁为钢。黄金攫清旦，一视无四旁。

夫子真璞玉，炎炎讵能伤。万事有规矩，岂与时低昂。

五十犹幕府，鬓发初不霜。天眼终自清，弹冠指明光。

卿云澹朝日，舞蹈萦炉香。勿忧雨露隔，二圣方当阳。

大器故晚成，此去未易量。巾车难更轫，潩水徒汤汤。
建茶
罗拯（宋代）

草木英华聚，楼台紫翠重。
山形仙苑凤，泉脉御池龙。
华之巫
元稹（唐代）

有一人兮神之侧，庙森森兮神默默。神默默兮可奈何，
愿一见神兮何可得。女巫索我何所有，神之开闭予之手。
我能进若神之前，神不自言寄予口。尔欲见神安尔身，
买我神钱沽我酒。我家又有神之盘，尔进此盘神尔安。
此盘不进行路难，陆有摧车舟有澜。我闻此语长太息，
岂有神明欺正直。尔居大道谁南北，姿矫神言假神力。
假神力兮神未悟，行道之人不得度。我欲见神诛尔巫，
岂是因巫假神祜。尔巫，尔巫，尔独不闻乎。与其媚于奥，
不若媚于灶。使我倾心事尔巫，吾宁驱车守吾道。
尔巫尔巫且相保，吾民自有丘之祷。
九月风雨清斋
张雨（元代）

中林授衣节，寒气早已集。牖户洎裘褐，凡百缺治葺。

穷居昧时序，颇讶光景急。丛篁助幽翳，漾濑发空寂。

水禽穿屋过，岩树排檐入。陶尊既尘渍，墨突亦雨立。

遐思把菊咏，端处掬溜室。空言非药饵，殆不废九日。
栗里华阳窝辞 栗里扇
王质（宋代）

生绡白团，有风亦袢。玉润碧鲜，无风亦寒。在我窝兮不可离，吾无玉手捉蒲葵，蒲葵自托东山辉。
满江红 其二 冬夜和《乌丝词》中《怅怅词》韵
王策（清代）

颈骨崚嶒，从不解、移头换面。长只学、枯蝉吸露，疲驴龁荐。

梦里寻仙随意遇，醉中说鬼凭空撰。纵呼牛、呼马亦佳名，由人便。

看不及，脩罗战。赴不及，瑶池宴。更花枯到笔，尘灾及砚。

閒则吹箫游酒肆，病惟持钵依歌院。有知音、红粉念余贫，贻双钏。
天池晚棹
韦皋（唐代）

雨霁天池生意足，花间谁咏采莲曲。舟浮十里芰荷香，

歌发一声山水绿。春暧鱼抛水面纶，晚晴鹭立波心玉。

扣舷归载月黄昏，直至更深不假烛。
欢物吟
邵雍（宋代）

水风凉，火风热。
土风和，石风冽。
金刚随机无尽颂·法身非相分第二十六
释印肃（宋代）

欲观调御体，穷源须到底。
不堕有无空，何处不是你。
和戴解元雄飞瑞香二首
吴芾（宋代）

芳心似与春风约，绝艳还宜晓日笼。
虽谢幽人持赠我，对花无奈忆山中。